Borre ba maoto a tshupa
Mogolwane wa District Health Management Team mo Kanye, Dr Dick Mpitika o tlhalositse fa borre ba le maoto a tshupa go dira loaro lo lo babalesegileng. A re ntswa ba gasa molaetsa letsatsi le letsatsi, borre ga ba supe kgatlhego ya go emela botsogo jwa bone ka dinao. Fa a bua mo potsolotsong le  Dr Mpitika o boletsa fa bana ba sekolo e le bone ba ba dirang loaro ka dipala tse di kwa godimo. A re bana ba ba dingwaga tse di lesome go ya kwa go tse di lesome le boferabobedi ke bone ba go supagalang ba dira loaro ka dipalo tse di nametsang. O buile fa go dira loaro go le mosola mo botsogong jwa rre ka jaana go fokotsa kgonagalo ya go tsenwa ke mogare wa HIV/AIDS le kankere ya bonna. O tlhalositse fa go le mosola go dira loaro nako e sale teng, go thibela go tsenwa ke kankere ya bonna ka gore fa e go tsene bonna bo a kgaolwa, mme rre a tsenngwe lethompho le le tlaa mo thusang go tlhapologa fela. A re fa o tsentswe lethompho leo, toro ya go nna le bana e a nyelela. O buile fa go dira loaro gape lo thusa rre gore bonna jwa gagwe bo nne bo le phepa nako tsotlhe, e bile go kganela kgonagalo ya go tshabelelwa ke malwetse a motlhapo le a dikobo. Dr Mpitika o buile fa loaro lo lo babalesegileng lo fokotsa kgonagalo ya gore rre o ka fetisetsa mogare wa Human PapillomaVirus (HPV) kwa mokapelong, a tlhalosa fa mogare oo o baka kankere ya molomo wa popelo. O boletse fa ngwaga le ngwaga ba bolotsa letsholo ba tsamaya metse le metsana go ruta setshaba ka loaro lwa borre lo lo babalesegileng. Dr Mpitika o gwetlhile bomme go rotloetsa borre ba bone go dira loaro lo lo babalesegileng nako e sale teng gore ba seka ba thanya lo le tsebeng. O kopile setshaba go itse fa loaro lo lo sa dirwe ke mooki mongwe le mongwe mme lo dirwa ke baoki ba ba rutetsweng go dira jalo. BOKHUTLO